CELEX: 32012R0427
Language: ro
Date: 2012-05-22 00:00:00
Title: Regulamentul de punere în aplicare (UE) nr. 427/2012 al Comisiei din 22 mai 2012 privind extinderea garanțiilor speciale referitoare la salmonelă stabilite prin Regulamentul (CE) nr. 853/2004 al Parlamentului European și al Consiliului la ouăle destinate Danemarcei  Text cu relevanță pentru SEE

23.5.2012   
            
            
               RO
            
            
               Jurnalul Oficial al Uniunii Europene
            
            
               L 132/8
            
         REGULAMENTUL DE PUNERE ÎN APLICARE (UE) NR. 427/2012 AL COMISIEI
   din 22 mai 2012
   privind extinderea garanțiilor speciale referitoare la salmonelă stabilite prin Regulamentul (CE) nr. 853/2004 al Parlamentului European și al Consiliului la ouăle destinate Danemarcei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 8 alineatul (3) litera (b),
   întrucât:
   
               (1)
            
            
               Regulamentul (CE) nr. 853/2004 stabilește norme specifice privind igiena alimentelor de origine animală, care trebuie respectate de operatorii din sectorul alimentar. Articolul 8 din regulamentul menționat prevede garanții speciale pentru alimentele de origine animală destinate piețelor din Finlanda și Suedia. În consecință, operatorii din sectorul alimentar care intenționează să introducă pe piață ouă în statele membre respective trebuie să respecte anumite norme în materie de salmonelă. Regulamentul prevede, de asemenea, ca transporturile de astfel de ouă să fie însoțite de un certificat care să confirme că ouăle au fost supuse unui test microbiologic, cu rezultat negativ, în conformitate cu legislația Uniunii.
            
         
               (2)
            
            
               Regulamentul (CE) nr. 1688/2005 al Comisiei din 14 octombrie 2005 privind aplicarea Regulamentului (CE) nr. 853/2004 al Parlamentului European și al Consiliului în ceea ce privește garanțiile speciale în materie de salmonelă pentru transporturile de anumite cărnuri și ouă către Finlanda și Suedia (2) acordă astfel de garanții speciale.
            
         
               (3)
            
            
               În plus, Regulamentul (CE) nr. 1688/2005 stabilește normele privind eșantionarea efectivelor de păsări care au produs ouăle respective și metodele microbiologice de examinare a eșantioanelor. De asemenea, regulamentul instituie un model de certificat care trebuie să însoțească expedierile de ouă.
            
         
               (4)
            
            
               Conform Regulamentului (CE) nr. 853/2004, garanțiile speciale pentru orice produse alimentare de origine animală pot fi extinse, parțial sau total, la orice stat membru sau la orice regiune dintr-un stat membru care dispune de un program de control recunoscut ca fiind echivalent cu cel aprobat pentru Suedia și Finlanda în ceea ce privește produsele alimentare de origine animală respective.
            
         
               (5)
            
            
               La 5 octombrie 2007, Administrația veterinară și alimentară din Danemarca a transmis Comisiei o solicitare de autorizare a acordării de garanții speciale pentru Danemarca în ceea ce privește prezența salmonelei în ouă pentru întreg teritoriul Danemarcei, în conformitate cu dispozițiile Regulamentului (CE) nr. 853/2004. Solicitarea cuprinde și o descriere a Programului de control al salmonelei pentru ouă din Danemarca.
            
         
               (6)
            
            
               La ședința din 18 iunie 2008, Comitetul permanent pentru lanțul alimentar și sănătatea animală a aprobat un document de lucru al serviciilor Comisiei intitulat „Document de orientare privind cerințele minime în ceea ce privește programele de control al salmonelei pentru recunoașterea echivalenței lor cu cele aprobate pentru Suedia și Finlanda pentru carne și ouă de Gallus gallus” („documentul de orientare”).
            
         
               (7)
            
            
               Programul danez de control al salmonelei pentru ouă este considerat echivalent cu cele aprobate pentru Finlanda și Suedia și respectă prevederile documentului de orientare. În plus, autoritățile daneze au furnizat, la 20 mai 2011, informații care atestau că prevalența salmonelei în efective de găini tinere și de găini ouătoare adulte din Danemarca în 2008, 2009 și 2010 era de asemenea conformă cu dispozițiile documentului de orientare.
            
         
               (8)
            
            
               Prin urmare, garanțiile speciale ar trebui extinse la transporturile de ouă destinate Danemarcei. În plus, transporturilor ar trebui să li se aplice normele stabilite în Regulamentul (CE) nr. 1688/2005 privind eșantionarea efectivelor de păsări care au produs ouăle respective, metodele microbiologice de examinare a eșantioanelor și modelul de certificat de sănătate.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Se acordă Danemarcei autorizația de a aplica garanțiile speciale în privința salmonelei stabilite la articolul 8 alineatul (2) din Regulamentul (CE) nr. 853/2004 cu privire la expedierile de ouă, astfel cum sunt definite la punctul 5.1 din anexa I la Regulamentul (CE) nr. 853/2004, destinate Danemarcei.
   Articolul 2
   (1)   Eșantionarea efectivelor de păsări care au produs ouăle menționate în articolul 1 se efectuează conform dispozițiilor de la articolul 4 din Regulamentul (CE) nr. 1688/2005.
   (2)   Eșantioanele menționate la alineatul (1) se supun testelor microbiologice de detectare a salmonelei, conform dispozițiilor articolului 5 alineatul (1) din Regulamentul (CE) nr. 1688/2005.
   Articolul 3
   Expedierile de ouă menționate la articolul 1 trebuie însoțite de un certificat care respectă modelul prevăzut la articolul 6 alineatul (2) din Regulamentul (CE) nr. 1688/2005.
   Articolul 4
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 iulie 2012.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 22 mai 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 139, 30.4.2004, p. 55.
   
      (2)  JO L 271, 15.10.2005, p. 17.